Il-Kunsill illum adotta konklużjonijiet dwar il-miri tal-UE ta' għajnuna għall-iżvilupp, fil-forma tar-rapport annwali tiegħu lill-Kunsill Ewropew. Ir-rapport janalizza x- xejriet fir-rigward tal-impenji u t-twassil tal-għajnuna uffiċjali għall-iżvilupp mogħtija mill-UE (ODA). L-ODA hija sors ewlieni ta' finanzjament għall-pajjiżi l-inqas żviluppati u l-istati fraġli li b'mod partikolari għandhom nuqqas ta' kapaċità domestika biex jiġbru finanzjament minn sorsi oħra. Il-Kunsill jinnota li l- UE u l-istati membri tagħha żammew il-pożizzjoni tagħhom bħala l-akbar fornitur ta' ODA , li tammonta għal madwar 57% tal-ammont totali ta' ODA lil pajjiżi li qed jiżviluppaw minn membri tal-kumitat ta' għajnuna għall-iżvilupp tal-OECD. Fl-2018, l-ODA mill-UE laħqet EUR 74.4 biljun, li tirrappreżenta 0.47 % tad-dħul nazzjonali gross tal-UE. Dan it-total kien EUR 731 miljun anqas minn dak tal-2017, meta l-proporzjon kien ogħla wkoll, b'0.50%. F'dan il-kuntest, il-Kunsill qed jitħasseb dejjem aktar dwar ix-xejra negattiva tal-ODA kollettiva tal-UE, li naqset għat-tieni sena konsekuttiva, u jiddispjaċih li l-UE tinsab dejjem aktar 'il bogħod mill-kisba tal-mira kollettiva li tipprovdi 0.7% tad-dħul nazzjonali gross bħala ODA. Il-Kunsill jafferma mill-ġdid it- tmexxija politika u l-impenn tiegħu għall-għajnuna għall-iżvilupp, u jfakkar fl-impenji individwali u kollettivi b'rabta mal-ODA tal-UE u l-istati membri tagħha, kif stabbiliti fil-Kunsens Ewropew il-ġdid dwar l-iżvilupp. Rapport annwali tal-2019 lill-Kunsill Ewropew dwar il-miri tal-UE ta' għajnuna għall-iżvilupp Ara l-paġna tal-laqgħa